«ግጭቶችና የመብት ጥሰቶች ያልተመለሱ የፖለቲካ ጥያቄዎች ውጤቶች ናቸው»ዶክተር ዳንኤል በቀለ የኢትዮጵያ ሰብዓዊ መብት ኮሚሽ ኮሚሽነር
 አዲስ አበባ:- በኢትዮጵያ የተከሰቱት ግጭቶች እና የሰብአዊ መብቶች ጥሰቶች የሕዝቦች ያልተመለሱ የፖለቲካ ጥያቄዎች እና ፍላጎቶች ውጤቶች መሆናቸውን የኢትዮጵያ የሰብአዊ መብት ኮሚሽን ኮሚሽነር ገለጹ። ኮሚሽነሩ ዶክተር ዳንኤል በቀለ ከዘ-ኢትዮጵያን ሄራልድ ጋር ባደረጉት ቃለ ምልልስ እንደተናገሩት፤ የሕዝቡ የፖለቲካ ፍላጎት በቀጥታም ይሁን በተዘዋዋሪ ከአስተዳደራዊ፣ ከሉዓላዊነት፣ ከማንነት እና ሌሎች ካልተመለሱ እና ከተወሳሰቡ የፖለቲካ ፍላጎቶች ጋር የተዛመዱ ናቸው። እነዚህ ፍላጎቶች በአንዳንድ የአገሪቱ አካባቢዎች እየተከሰቱ ላሉት ግጭቶች ዋና መንስኤዎች ናቸው። ሀገራዊ ለውጡ ከተጀመረበት ጊዜ አንስቶ የፖለቲካ ምህዳሩ መስፋቱን፤ በሲቪክ ማህበረሰብ ድርጅቶች ፖሊሲ ማዕቀፍ ውስጥ መሻሻል እንዲሁም የአመለካከት እና የነፃነት ሀሳብን የመግለጽ መብትን በተመለከተ በአገሪቱ ውስጥ የሰብአዊ መብቶች ጥበቃ እየተሻሻለ መምጣቱን ተናግረዋል።“ይህ ማለት ግን የሰብአዊ መብት ጥሰት የለም ማለት አይደለም። ከሰብአዊ መብት ጥሰቶች ጋር በተያያዘ ፈታኝ ሁኔታዎች አጋጥመውናል።” ሲሉ አብራርተዋል።ከቅርብ ጊዜያት ወዲህ እየተፈጸሙ ያሉ የሰብዓዊ መብት ጥሰቶች በአይነታቸው የከፉ እና በኢትዮጵያ ታሪክ ከተፈጸሙት ጥሰቶች የላቀ በመሆኑ ለመቆጣጠር አስቸጋሪ መሆኑን ዶክተር ዳንኤል ተናግረዋል። ከለውጡ በፊት መንግሥት በፀጥታ ኃይሎች ድጋፍ የሕዝቡን መብት ሲጥስ እንደነበር ያስታወሱት ዶክተር ዳንኤል፤ በሀገሪቱ ውስጥ በአሁኑ ወቅት በሚታየው የመብት ጥሰት ዋነኛው አስተዋፅኦ የመንግስት አለመሆኑን አብራርተዋል።ግጭቶች በተከሰቱባቸው በአንዳንድ አካባቢዎች የፀጥታ ኃይሎች ሳያውቁ በሰብአዊ መብት ጥሰቶች ተሳትፈው ሊሆን እንደሚችል ተናግረው የጸጥታ ሀይሎች የተሳተፉባቸው አካባቢዎች ካሉም ጉዳዩን በቁም ነገር በመያዝ ኮሚሽኑ ውጤቱን በማጣራት ይፋ እንደሚያደርግ ገልፀዋል።በዚህ ወሳኝ ወቅት ይህንን ወይም ያንን ቡድን ወይም አካባቢ ለመብቶች ጥሰቶች ተጠያቂ ናቸው ብሎ መናገር ከባድ ነው። አንዳንድ ጊዜ የጎዳና ላይ ነውጦች ጥቃት ወደ ፖለቲካ ቀውስ ሊለወጥ እና ወጣቱ በግጭቱ ንቁ ተሳታፊዎች እንደመሆናቸው የሰዎች መብት በቀላሉ ሊጣስ እንደሚችል ኮሚ ሽነሩ ገልጸዋል ።እንደ ዶክተር ዳንኤል ማብራሪያ፤ በእርግጥ የፀጥታ ኃይሎች ጥቃቱን የመቆጣጠር እና ግጭት በሚፈጠሩ አካባቢዎች ሰላምን የማረጋገጥ ኃላፊነት አለባቸው። በዚህ ሁኔታ በወንጀል ድርጊቶች ኃላፊነት ያላቸውን አካላት መለየት ከባድ ነው። ሆኖም ኮሚሽኑ በግጭቶች ተሳታፊ የሆኑ ግለሰቦችን በሕግ ተጠያቂ ለማድረግ ጠንክሮ እየሰራ ይገኛል።ሰዎች ሰብአዊ መብቶችን እንዲጥሱ ያነሳሳቸው ምክንያት ጠንካራ የዴሞክራሲ ተቋማት አለመኖር ነው ያሉት ዶክተር ዳንኤል፤ በዚህ ረገድ ኮሚሽኑ የህዝብን ግንዛቤ በማሳደግ በሰብአዊ መብቶች ጥበቃ ላይ በጎ ተጽዕኖ የሚያሳድር ጠንካራ አካል ለመሆን ቁርጠኛ መሆኑን ዶክተር ዳንኤል ተናግረዋል።“የተቋማዊ አቅም ከማጎልበት ባሻገር ባለን ውስን አቅማችን የተለያዩ የሰብአዊ መብት ጥበቃ ስራዎችን እየሰራን እንገኛለን” ብለዋል።አዲስ ዘመን ጥር 21/2012መላኩ ኤሮሴ 